Wat gebeur met e-tol tydens beurtkrag? | Netwerk24
Deur Elvira Wood 14 Januarie 2020 12:49
Al ooit gewonder wat gebeur met e-tol tydens beurtkrag? Ongelukkig vir motoriste in Gauteng steur die e-tolstelsel hom nie aan beurtkrag nie.
Die e-tolstelsel in Gauteng word nie deur beurtkrag geraak nie.Foto: Argief
"Daar is geen onderbreking in die e-tolstelsel weens beurtkrag nie," het die Suid-Afrikaanse Nasionale Padagentskap (Sanral) Dinsdag Netwerk24 se vraag hieroor per e-pos beantwoord.
"Die e-tolinfrastruktuur is ontwerp met verskeie ander kragbronne wat ononderbroke kragvoorsiening lewer met onder meer batterye en kragopwekkers, sowel as rugsteunkrag vir die ander kragbronne."
Gesien dat Sanral net 25% tot 30% van die inkomste uit sy Gautengse e-tolprojek kry, is dit geen wonder die agentskap hou dié stelsel heeltyds aan die gang nie.
Die kwessie oor of e-tol behou moet word of nie, word jare lank reeds gedebatteer.
Hoewel die regering die standpunt inneem dat "die gebruiker moet betaal", voer politici en ander belanghebbendes soos die Organisasie teen Belastingmisbruik (Outa) aan dat die stelsel so gou as moontlik geskrap moet word.
Outa voer aan dat die e-tolstelsel onwettig en ongrondwetlik is; dat die publiek 'n rat voor die oë gedraai is oor die aanvanklike koste en die bedryfskoste van die projek; en dat die nodige wetlike prosesse nie gevolg is om die publiek van Sanral se voornemens om dit te bou, in te lig nie.